Premierul Marcel Ciolacu a anunțat că România a început deja negocierile pentru un mandat de comisar european, fiind ironic însă cu privire la posibilitatea ca Mircea Geoană să fie propus pentru acest post.
Întrebat dacă secretarul adjunct al NATO Mircea Geoană ar putea fi o opţiune pentru poziția de comisar european pe Apărare, liderul PSD a răspuns: „Nu, nu mi-a trecut prin cap. Acum că m-aţi întrebat, chiar mă întrebam cum o să arate Mănăstirea Voroneţ cu Hristos a Înviat, fără sigla NATO, doar cu sigla Comisiei”.
„România a început să negocieze, cum este şi normal. Conform unei decizii a Curţii, ştiţi foarte bine că nu prim-ministrul reprezintă România în Consiliu, ci preşedintele României. Am început, cum este şi normal, aceste negocieri şi discuţii în interiorul familiei europene din care facem parte, împreună cu colegul meu Victor Negrescu şi ceilalţi colegi europarlamentari. Suntem în mijlocul unor negocieri, fiindcă aceste negocieri se fac totuşi din timp”, a mai precizat premierul cu privire la poziția de comisar european, potrivit News.
„Este foarte importantă şi persoana care se va ocupa, pentru a merge pe un «portofelu’» foarte important”, a mai spus Marcel Ciolacu, întrebat dacă va cere România să aibă comisarul european pentru apărare.